Kryeministri japonez, thirrje njerëzve të qëndrojnë larg uzinës bërthamore
Në Fukushima, mund të shihen shtëllunga tymi që dalin nga reaktori bërthamor ku sot ndodhi një shpërthim
Kryeministri japonez Naoto Kan u bëri thirrje njerëzve të zhvendosen të paktën 20 kilometra largë uzinës bërthamore në të cilën sot ndodhi një shpërthim i madh. Kryeministri Kan tha se përparësia kryesore është siguria e popullatës në rajonet rreth uzinës Fukushima. Ai i bëri komentet një ditë pas tërmetit masiv prej 8,9 ballësh i cili shkaktoi një cunami që shkaktoi shkatërrime të shumta në Japoni. Kryeministri Kan tha se vendi përballet me një katastrofë të paparë. Në Fukushima, mund të shihen shtëllunga tymi që dalin nga ndërtesa e reaktorit bërthamor. Mediat japoneze thonë se pas shpërthimit niveli i radioaktivitetit jashtë reaktorëve është rritur. Agjencia Ndërkombëtare e Energjisë Atomike tha se po mbledh më shumë informacione mbi situatën e krijuar. Para shpërthimit, autoritetet thanë se janë gjetur materiale radioaktive jashtë njërit prej reaktorëve që kishte humbur furnizimin me energji dhe nuk mund të ftohej. Kryeministri Kan përmendi gjithashtu bisedën me presidentin Obama, i cili i shprehu ngushëllime, dhe ofroi të japë çfarëdo lloj ndihme që nevojitet. Mediat Japoneze njoftojnë për më shumë se 1,300 të vdekur ose të humbur.